Odôvodnenie

A. Všeobecná časť

Návrh výnosu Ministerstva spravodlivosti Slovenskej republiky, ktorým sa mení a dopĺňa výnos Ministerstva spravodlivosti  Slovenskej republiky zo 17. decembra 2004 č. 16975/2004-53, ktorým sa vydáva Kancelársky poriadok pre notárov  sa do medzirezortného pripomienkového konania predkladá na základe splnomocňovacieho ustanovenia § 85 ods. 3 zákona Slovenskej národnej rady          č. 323/1992 Zb. o notároch a notárskej činnosti (Notársky poriadok). 

Prvoradým účelom predkladaného návrhu výnosu je v nadväznosti na § 73aa Notárskeho poriadku v spojitosti so zákonom č. 275/2006 Z. z. o informačných systémoch verejnej správy a o zmene a doplnení niektorých zákonov v znení zákona č. 678/2006 Z. z. upraviť podrobnosti o postupe notára pri realizácii zákonom zvereného oprávnenia vydávať výstupy z informačných systémov verejnej správy, a to z pohľadu výkonu spisovej služby, resp. kancelárskych prác. 

Návrh výnosu taktiež reaguje na požiadavky aplikačnej praxe a odstraňuje existujúce nepresnosti v rámci vnútorných odkazov obsiahnutých v novelizovanom výnose. V tomto prípade ide o legislatívno-technické úpravy. 

Návrh výnosu je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade aj s právom Európskych spoločenstiev a Európskej únie, ako aj so splnomocňovacím ustanovením príslušného zákona, na vykonanie ktorého sa tento výnos vydáva. 

Navrhovaná právna úprava nebude mať dopad na štátny rozpočet, rozpočty obcí alebo rozpočty vyšších územných celkov a nezakladá nároky na pracovné sily a organizačné zabezpečenie. Materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie. 

DOLOŽKA ZLUČITEĽNOSTI
právneho predpisu 
s právom Európskych spoločenstiev a právom Európskej únie

1.	Navrhovateľ  právneho predpisu: Ministerstvo spravodlivosti Slovenskej republiky

2.	Názov návrhu právneho predpisu: výnos Ministerstva spravodlivosti Slovenskej republiky,  ktorým sa mení a dopĺňa výnos Ministerstva spravodlivosti  Slovenskej republiky zo 17. decembra 2004 č. 16975/2004-53, ktorým sa vydáva Kancelársky poriadok pre notárov  

3.	Problematika návrhu právneho predpisu:
a)	nie je upravená v práve Európskych spoločenstiev,
b)	nie je upravená v práve Európskej únie,
c)	nie je obsiahnutá v judikatúre Súdneho dvora Európskych spoločenstiev  alebo súdu prvého stupňa Európskych spoločenstiev.

Vzhľadom na vnútroštátny charakter navrhovaného právneho predpisu je bezpredmetné vyjadrovať sa k bodom 4., 5. a 6. doložky zlučiteľnosti. 

Doložka 
finančných, ekonomických, environmentálnych vplyvov
a vplyvov na zamestnanosť a na podnikateľské prostredie 

1.	Návrh výnosu nezakladá nároky na verejné financie.

2.	Návrh výnosu nebude mať ekonomický dopad na obyvateľov, hospodárenie podnikateľskej sféry a iných právnických osôb.

3.	Návrh výnosu nebude mať vplyv na životné prostredie.

4.	Návrh výnosu nebude mať vplyv na zamestnanosť a nevyžiada si zvýšenie počtu zamestnancov.

5.	Návrh výnosu nebude mať vplyv na podnikateľské prostredie.

B. Osobitná časť

K Čl. I

K bodu 1:

	Zavádza sa ustanovenie upravujúce sídlo notárskej kancelárie. Upravuje sa rozsah úradných hodín na vykonávanie notárskych úkonov.

K bodu 2:

Upravuje sa rozsah údajov, ktoré môžu byť uvedené na informačnej tabuli notára a na úradnej doske notára.   
.

K bodu 3 až 12:

Opravujú sa chybné odkazy v novelizovanom výnose. 

K bodu 13:

Upravuje sa postup notára pri vydávaní výstupov z informačných systémov verejnej správy. Navrhovaná právna úprava vychádza § 73aa Notárskeho poriadku, pričom ju je potrebné vnímať v kontexte zákona č. 275/2006 Z. z. o informačných systémoch verejnej správy a o zmene a doplnení niektorých zákonov znení zákona č. 678/2006 Z. z. Podľa zákona o informačných systémov verejnej správy je notár tzv. osvedčujúcou osobou (§ 7 ods. 4). Osvedčujúca osoba je oprávnená vydávať výstupy z informačných systémov verejnej správy. Výstupom sa podľa citovaného zákona rozumie osvedčená listinná podoba elektronického odpisu údajov z informačného systému verejnej správy. Zákon o informačných systémoch v § 9 upravuje povinnosti osvedčujúcej osoby pri vydávaní týchto výstupov, a to najmä postup overenia elektronického odpisu a vlastné osvedčenie výstupu. 

V navrhovanom § 63a sa upravuje postup notára pri zaevidovaní žiadosti osoby o vydanie výstupu z informačného systému verejnej správy a spracovaní tejto žiadosti. Návrh výnosu zohľadňuje tieto možné situácie: 
a)	žiadateľ požiada o vydanie výstupu, pričom elektronický odpis, z ktorého sa má vyhotoviť žiadaný výstup zabezpečí notár,
b)	žiadateľ požiada o vydanie výstupu, pričom elektronický odpis, z ktorého sa má vyhotoviť žiadaný výstup predloží priamo žiadateľ. 

V oboch prípadoch sa navrhuje, aby po vydaní osvedčeného výstupu z informačného systému verejnej správy žiadateľovi, elektronický odpis notár archivoval. 

K bodu 14 až 16:

Opravujú sa chybné odkazy v novelizovanom výnose. 

K Čl. II

S prihliadnutím na dĺžku legislatívneho procesu sa navrhuje termín účinnosti, a to od 1. októbra 2007.